Ανακοίνωση της Επιτροπής σύμφωνα με το άρθρο 19 παράγραφος 3 του κανονισμού αριθ. 17 του Συμβουλίου σχετικά με την υπόθεση αριθ. COMP/37.462 - Identrus

(2000/C 231/03)

(Κείμενο που παρουσιάζει ενδιαφέρον για τον ΕΟΧ)

Α. ΕΙΣΑΓΩΓΗ

Στις 6 Απριλίου 1999 η Επιτροπή έλαβε κοινοποίηση σχετικά με έναν αριθμό αποφάσεων συμφώνων προς το άρθρο 4 το κανονισμού αριθ. 17 του Συμβουλίου(1) οι οποίες αφορούσαν τη δημιουργία ενός δικτύου οικονομικών ιδρυμάτων τα οποία θα λειτουργούν ως αρχές πιστοποίησης για συναλλαγές ηλεκτρονικού εμπορίου (e-commerce), αρχικά μόνο μέσα στο πλαίσιο επιχείρησης-προς-επιχείρηση (B2B).

Τα συμβαλλόμενα μέρη της κοινοποιηθείσας συμφωνίας είναι: η ABN-AMRO Services Company, Inc., η BA Interactive Service Holdings, Inc., η Barclays Electronic Commerce Holdings, Inc., η Bayerische Hypo- und Vereinsbank AG, η Chase Manhattan Bank, η Citibank Strategic Technology, Inc., η Deutsche Bank AG και η Pyramid Ventures, Inc. (τα "συμβαλλόμενα μέρη").

Για τους σκοπούς της δημιουργίας και της διαχείρισης του δικτύου, τα συμβαλλόμενα μέρη έχουν σχηματίσει την κοινοπραξία Identrus, LLC ("Identrus"), η οποία υπόκειται στη νομοθεσία των ΗΠΑ ως εταιρεία περιορισμένης ευθύνης. Η Identrus θα παρέχει και θα διαχειρίζεται την απαραίτητη υποδομή για τη δημιουργία ενός παγκοσμίου, διαλειτουργικού δικτύου ανάμεσα σε οικονομικά ιδρύματα που θα προσφέρουν υπηρεσίες πιστοποίησης (Το "σύστημα Identrus").

Αν και η Identrus θα έχει έναν περιορισμένο αριθμό δικαιούχων ιδιοκτητών (περίπου 20)(2), κανείς μεμονωμένος μέτοχος δεν θα ελέγχει την Identrus. Η συμμετοχή στο Σύστημα Identrus θα είναι ανοικτή σε οικονομικά ιδρύματα που πληρούν τις προϋποθέσεις και τα οποία μπορεί να βρίσκονται οπουδήποτε στον κόσμο (Συμμετέχοντες). Αυτοί οι συμμετέχοντες θα ανταγωνίζονται μεταξύ τους στις σχετικές αγορές που περιγράφονται παρακάτω.

Β. ΤΑ ΣΥΜΒΑΛΛΟΜΕΝΑ ΜΕΡΗ

Οι επιχειρηματικές ομάδες στις οποίες ανήκουν τα συμβαλλόμενα μέρη της κοινοποιηθείσας συμφωνίας, μπορούν να περιγραφούν ως ακολούθως:

Η ABN AMRO Services Company, Inc., είναι μία επιχείρηση με έδρα το Ιλλινόις. Η μητρική της εταιρεία είναι η ABN AMRO Holding NV, της Ολλανδίας.

Η BA Interactive Services Holding Company, Inc., είναι μία επιχείρηση με έδρα το Ντελάγουερ. Η μητρική της εταιρεία είναι η BankAmerica Corporation, των ΗΠΑ.

Η Barclays Electronic Commerce Holdings Inc., είναι μία εταιρεία του Ντελάγουερ και έμμεση θυγατρική της Barclays Bank plc, του Ηνωμένου Βασιλείου.

Η Bayerische Hypo- und Vereinsbank AG (Hypo Vereinsbank); Bayerische Hypo- und Vereinsbank AG (Hypo Vereinsbank) είναι ένας οικονομικός όμιλος που προέκυψε από τη συγχώνευση του 1998 των Bayerische Vereinsbank AG και Bayerische Hypotheken und Wechsel Bank, AG.

Η Chase Manhattan Bank (Chase) είναι μία εξ ολοκλήρου θυγατρική της Chase Manhattan Corporation, των ΗΠΑ.

Η Citibank, NA είναι μία εξολοκλήρου θυγατρική της Citigroup Inc., με έδρα το Ντελάγουερ.

Η Deutsche Bank AG, με έδρα στην Γερμανία, κατέχει απευθείας τα δικαιώματα της επένδυσης στην Identrus.

Η Pyramid Ventures, Inc., των ΗΠΑ., είναι μία έμμεση θυγατρική της Bankers Trust New York Corporation η οποία στο μεσοδιάστημα συγχωνεύθηκε με την Deutsche Bank AG.

Γ. Η ΣΥΝΑΛΛΑΓΗ

I. Σκοπός

Ο διακηρυγμένος σκοπός των συμβαλλόμενων μερών για τη δημιουργία του συστήματος Identrus, είναι η προώθηση, η λειτουργία και η διαχείριση της υποδομής για την εξασφάλιση των συναλλαγών του ηλεκτρονικού εμπορίου. Η υποδομή αυτή θα επιτρέπει στους συμμετέχοντες στο σύστημα να λειτουργούν ως αυτόνομες και ανταγωνιστικές αρχές πιστοποίησης(3).

α) Πεδίο Δραστηριοτήτων της Identrus

Η Identrus θα παρέχει την υποδομή (ουσιαστικά ένα σύστημα επεξεργασίας δεδομένων σχεδιασμένο να λειτουργεί μέσω ψηφιακών δικτύων, καθώς και το νομικό πλαίσιο των συμβάσεων ανάμεσα στην Identrus, τους συμμετέχοντες σε αυτήν και τους πελάτες τους, μαζί με τις πολιτικές και τις διαδικασίες) που απαιτείται για να συμμετάσχουν τα οικονομικά ιδρύματα στο σύστημα και να γίνουν αρχές πιστοποίησης με σκοπό την επίτευξη ασφαλών συναλλαγών ηλεκτρονικού εμπορίου και την προσφορά των σχετικών υπηρεσιών στους τελικούς χρήστες τους.

β) Ο ρόλος των συμμετεχόντων στο σύστημα Identrus

Στο σύστημα Identrus, κάθε συμμετέχων θα χορηγεί στους τελικούς χρήστες μοναδικά ψηφιακά κλειδιά, με τα οποία θα υπογράφονται τα μηνύματα και τα ψηφιακά πιστοποιητικά και με τα οποία οι τελικοί χρήστες της άλλης πλευράς θα μπορούν να επικυρώνουν την γνησιότητα των υπογραφών αυτών. Κάθε συμμετέχων θα επιβεβαιώνει επίσης εάν τα κλειδιά των τελικών χρηστών του παραμένουν σε ισχύ ή έχουν ανακληθεί ή ανασταλεί. Οι συμμετέχοντες θα λειτουργούν ως ανεξάρτητες και ανταγωνιστικές αρχές πιστοποίησης. Οι προδιαγραφές του συστήματος Identrus παρέχουν διαλειτουργικότητα ώστε να μπορεί ο κάθε συμμετέχων να αναπτύσσει αυτόνομα την τεχνολογία του. Επιπλέον, κάθε συμμετέχων θα προσφέρει τις δικές του, αυτόνομα σχεδιασμένες εφαρμογές οι οποίες θα αναπτύσσονται με βάση τις υπηρεσίες ψηφιακών αρχών πιστοποίησης της υποδομής του συστήματος Identrus, και οι οποίες θα είναι ανταγωνιστικές έναντι των άλλων συμμετεχόντων. Κάθε συμμετέχων είναι ελεύθερος να ορίσει τις τιμές χρέωσης για τους τελικούς του χρήστες.

γ) Εγγυητικές προϋποθέσεις

Εκτός από τις υπηρεσίες που αναφέρθηκαν στην προηγούμενη παράγραφο, ένας τελικός χρήστης που θα επιθυμεί να βασισθεί στην ψηφιακή υπογραφή ενός άλλου τελικού χρήστη θα μπορεί να αγοράσει μία εγγύηση ταυτότητας από τον συμμετέχοντα που χορήγησε τα κλειδιά υπογραφής του άλλου χρήστη, ο οποίος θα του παρέχει διέξοδο μέσω του συστήματος Identrus εάν ο τελικός χρήστης που ισχυρίζεται ότι υπέγραψε μία διαβίβαση, δεν την έχει όντως επικυρώσει. Κάθε συμμετέχων που χορηγεί εγγύηση ταυτότητας θα απαιτείται να καταβάλλει συμπληρωματική εγγύηση μαζί με τους λογαριασμούς του οικονομικού ιδρύματος, το οποίο θα την κρατάει προς όφελος των τρίτων μερών ώστε να εξασφαλίζονται οι εγγυήσεις που εκδίδονται προς αυτά. Οι κανονισμοί λειτουργίας καθορίζουν απαιτήσεις συμπληρωματικών εγγυήσεων οι οποίες ισχύουν για κάθε συμμετέχοντα, συμπεριλαμβανομένου του ποσού της συμπληρωματικής εγγύησης, της συχνότητας με την οποία υπολογίζονται οι απαιτήσεις συμπληρωματικής εγγύησης και οι υποχρεώσεις των συμμετεχόντων καθώς και του αριθμού των φορών που απαιτείται να καταβληθεί η συμπληρωματική εγγύηση.

δ) Μη-Διάκριση

Τα συμβαλλόμενα μέρη συμφωνούν ότι η επιτυχία του συστήματος πιστοποίησης βασίζεται στη διαλειτουργικότητα του με άλλα παρόμοια συστήματα. Ο επιχειρηματικός σχεδιασμός των συμβαλλόμενων μερών προβλέπει την είσοδο μέχρι 300 συμμετεχόντων πρώτου επιπέδου σε παγκόσμια κλίμακα στο σύστημα Identrus. Όλοι οι συμμετέχοντες, ασχέτως αν είναι μέτοχοι ή όχι, υπόκεινται στους ίδιους κανονισμούς και στις ίδιες προδιαγραφές του συστήματος Identrus, οι οποίοι καθορίσθηκαν στην κοινοποίηση της συμφωνίας και ειδικά στους κανονισμούς λειτουργίας. Η συμφωνία εταιρειών περιορισμένης ευθύνης (ΕΠΕ) με την οποία ιδρύθηκε η Identrus, την ορίζει ως κερδοσκοπική, πλήρους λειτουργίας εταιρεία, η οποία ύστερα από την αρχική περίοδο εκκίνησης, δεν θα μπορεί να ελεγχθεί απόλυτα από κανέναν από τους δικαιούχους ιδιοκτήτες. Το πιο σημαντικό κριτήριο για να γίνει κάποιο τρίτο μέρος μέτοχος της Identrus, είναι η συμμόρφωση με συγκεκριμένες κεφαλαιακές απαιτήσεις όπως αυτές καθορίζονται από την επιτροπή Basle στους τραπεζικούς κανονισμούς και τις πρακτικές επίβλεψης και σε συμμόρφωση με ορισμένες απαιτήσεις οικονομικής αξιολόγησης.

ΙΙ. Συμμετοχή στο σύστημα

Οι συμμετέχοντες μπορούν να συνδέονται με το σύστημα ως "συμμετέχοντες πρώτου επιπέδου", ή ως "συμμετέχοντες δεύτερου επιπέδου". Οι συμμετέχοντες πρώτου επιπέδου μπορούν να χορηγούν πιστοποιητικά σε τελικούς χρήστες και έχουν την δυνατότητα να χορηγούν πιστοποιητικά σε συμμετέχοντες δεύτερου επιπέδου. Οι συμμετέχοντες δεύτερου επιπέδου μπορούν να χορηγούν απευθείας πιστοποιητικά μόνο σε τελικούς χρήστες. Σε ορισμένες περιπτώσεις, οι δύο τύποι συμμετεχόντων λειτουργούν μέσα στο σύστημα με τον ίδιο τρόπο και συνεπώς ανταγωνίζονται μεταξύ τους για την εξυπηρέτηση των τελικών χρηστών.

α) Συμμετέχοντες πρώτου επιπέδου

Κάποιος οργανισμός θα μπορεί να ενεργεί ως συμμετέχων πρώτου επιπέδου εάν κατ' αρχάς ασχολείται με τις επιχειρήσεις παροχής οικονομικών υπηρεσιών, εάν υπόκειται στους κυβερνητικούς κανονισμούς και επιθεωρήσεις, και εάν πληροί, μεταξύ άλλων, ορισμένες απαιτήσεις κεφαλαίου και πιστώσεων.

Τα συμβαλλόμενα μέρη (δηλαδή οι δικαιούχοι ιδιοκτήτες της Identrus) θα συμμετέχουν στο σύστημα ως συμμετέχοντες πρώτου επιπέδου, υπό τους ίδιους όρους και προϋποθέσεις οι οποίες ισχύουν για οποιοδήποτε τρίτο μέρος ενεργεί ως συμμετέχων πρώτου επιπέδου.

β) Συμμετέχοντες δευτέρου επιπέδου

Τα κριτήρια ικανότητας για τους συμμετέχοντες δευτέρου επιπέδου είναι παρόμοια με αυτά που ισχύουν για τους συμμετέχοντες πρώτου επιπέδου, αλλά οι απαιτήσεις κεφαλαίων και πιστώσεων είναι λιγότερο αυστηρές, επιτρέποντας τη συμμετοχή μικρότερων οργανισμών στο σύστημα Identrus.

ΙΙΙ. Οι συμφωνίες

α) Η Συμφωνία ΕΠΕ - Εταιρικός Οργανισμός

Η Identrus ιδρύθηκε τον Μάρτιο του 1999 ύστερα από μία συμφωνία εταιρειών περιορισμένης ευθύνης (η "συμφωνία ΕΠΕ"), η οποία υπόκειται στη νομοθεσία του Ντελάγουερ των Η.Π.Α. Το αρχικό κεφάλαιο της Identrus προήλθε από ισόποση συνεισφορά των συμβαλλόμενων μερών.

Οι δικαιούχοι ιδιοκτήτες της Identrus έχουν δικαίωμα ψήφου στη συνέλευση των μετόχων το οποίο υπολογίζεται με βάση το αντίστοιχο ποσοστό ιδιοκτησίας στην Identrus. Αυτό σημαίνει ότι ο κάθε ένας από τους ιδρυτικούς μετόχους θα έχει λιγότερο από 10 % των δικαιωμάτων ψήφου και καθένας από τους νεώτερους μετόχους θα έχει λιγότερο από 5 %. Οι περισσότερες αποφάσεις στη συνέλευση των μετόχων λαμβάνονται με απλή πλειοψηφία. Κανείς μέτοχος δεν ελέγχει μόνος του την Identrus.

Οι συμμετέχοντες στο σύστημα Identrus δεν είναι ωστόσο αναγκαίο να διατηρούν δικαιώματα δικαιούχου στην Identrus. Η δυνατότητα συμμετοχής στα σύστημα είναι ανοικτή για όλους τους φορείς εφόσον πληρούν τα κριτήρια που παρουσιάστηκαν παραπάνω στους κανονισμούς λειτουργίας του συστήματος.

Όλοι οι μέτοχοι και οι συμμετέχοντες μπορούν να συμμετέχουν ελεύθερα σε άλλους σχηματισμούς που προσφέρουν υπηρεσίες αρχών πιστοποίησης.

β) Δικαιώματα και υποχρεώσεις μετόχων και συμμετεχόντων

Οι μέτοχοι της Identrus έχουν τα ίδια δικαιώματα και υποχρεώσεις με κάθε άλλον συμμετέχοντα στο σύστημα και υπόκεινται σε παρόμοιες συμφωνίες συμμετοχής με την Identrus ώστε να καθοριστούν οι όροι της λειτουργικής τους σχέσης. Ωστόσο, όλοι οι δικαιούχοι κάτοχοι πρέπει να είναι ενεργοί συμμετέχοντες στο σύστημα Identrus, και η συμφωνία ΕΠΕ απαιτεί από κάθε μέτοχο να λειτουργεί σύστημα επικύρωσης, καταχώρησης και διαχείρισης κινδύνων στα πλαίσια του συστήματος Identrus. Συνεπώς, η επένδυση κάθε μετόχου στην Identrus δεν θα είναι μία παθητική επένδυση, καθώς ο καθένας τους απαιτείται να αναπτύξει το δικό του σύστημα πιστοποίησης που θα βασίζεται στο σύστημα Identrus.

γ) Πολιτική κοστολόγησης

Η Identrus ιδρύθηκε ως κερδοσκοπικός οργανισμός και θα καθορίζει ανάλογα την πολιτική κοστολόγησής της. Η πολιτική κοστολόγησης θα εφαρμοσθεί στους συμμετέχοντες με βάση αντικειμενικά και μη διαχωριστικά κριτήρια. Η Identrus σκοπεύει να χρεώνει αμοιβές μόνο στους συμμετέχοντες και όχι στους πελάτες των τελευταίων. Οι συμμετέχοντες είναι ελεύθεροι να χρεώνουν τους πελάτες τους με τις δικές τους τιμές.

Δ. Η ΣΧΕΤΙΚΗ ΑΓΟΡΑ

1. Αγορά προϊόντος

Τα συμβαλλόμενα μέρη δέχονται ότι η Identrus έχει ως σκοπό της την παροχή εμπιστευτικών οικονομικών υπηρεσιών, οι οποίες περιλαμβάνουν: 1) υπηρεσίες αναγνώρισης του αποστολέα ενός μηνύματος μέσω ψηφιακού δικτύου, 2) πιστοποίηση της γνησιότητας ενός τέτοιου μηνήματος μέσω ηλεκτρονικών υπογραφών, 3) την επικύρωση από τον εκδότη ότι τα κλειδιά που χρησιμοποιήθηκαν για την δημιουργία και την πιστοποίηση της υπογραφής δεν έχουν ανακληθεί, 4) την παροχή υπηρεσιών για την αντιμετώπιση του κινδύνου να ισχυρισθεί ο υπογράφων ότι η υπογραφή του δεν ήταν εξουσιοδοτημένη, και 5) τη δημιουργία και την διαχείριση κανόνων, πολιτικών, διαδικασιών, τεχνικών προδιαγραφών και συμφωνιών που διέπουν τη λειτουργία του συστήματος.

Με την παροχή αυτών των υπηρεσιών, οι συμμετέχοντες στο σύστημα πρέπει να είναι σε θέση να παρέχουν πιστοποίηση αυθεντικότητας και τις σχετικές υπηρεσίας ασφάλειας των ηλεκτρονικών συναλλαγών στους τελικούς χρήστες (εμπιστευτικές υπηρεσίες). Αυτοί μπορεί να χρησιμοποιούν τις υπηρεσίες της Identrus για μία μεγάλη ποικιλία συναλλαγών - δηλαδή ουσιαστικά κάθε συναλλαγή που εκτελείται σε ηλεκτρονικό δίκτυο και στην οποία το ένα ή και τα δύο μέρη απαιτούν υψηλό βαθμό βεβαιότητας σχετικά με την ταυτότητα του άλλου μέρους. Αυτές οι συναλλαγές μπορεί να είναι οικονομικές ή εμπορικές, όπως αγορές και πωλήσεις αγαθών ή διακίνηση οικονομικών εγγράφων σε όλο τον κόσμο.

Συνεπώς, στην προκαταρκτική εκτίμηση της Επιτροπής, οι κοινοποιηθείσες συμφωνιές πρέπει να απευθύντονται σε τουλάχιστον δύο ξεχωριστές αγορές, α) την αγορά για παροχή βασικών εμπιστευτικών υπηρεσιών στις αρχές πιστοποίησης και β) την εξωτερική αγορά για την παροχή εμπιστευτικών υπηρεσιών από αρχές πιστοποίησης σε τελικούς χρήστες του επιχειρηματικού τομέα.

α) Παροχή βασικών εμπιστευτικών υπηρεσιών

Η Identrus θα ενεργοποιηθεί για τον σχεδιασμό και τη λειτουργία της υποδομής οικονομικών ιδρυμάτων για την αντιμετώπιση κινδύνων που σχετίζονται με τη γνησιότητα της ταυτότητας και την αυθεντικότητα των ηλεκτρονικών μηνυμάτων. Θα εκτελέσει το ρόλο της ως αρχή πιστοποίησης και θα δημιουργήσει μία σειρά από επιχειρηματικούς κανόνες που θα καθορίζουν τα πιστοποιητικά, ταυτότητας που εκδίδονται από τους συμμετέχοντες και την χρήση τους. Ο ρόλος της Identrus θα είναι αυτός της βασικής αρχής πιστοποίησης σε σχέση με τις αρχές πιστοποίησης που θα είναι οι συμμετέχοντες. Η Identrus δεν θα παρέχει απευθείας υπηρεσίες σε τελικούς χρήστες.

β) Υπηρεσίες πιστοποίησης αυθεντικότητας

Οι συμμετέχοντες στο σύστημα Identrus θα παρέχουν ψηφιακές υπηρεσίες πιστοποίησης απευθείας στους επιχειρηματικούς τελικούς τους χρήστες και θα τους επιτρέπουν να εκτελούν εμπορικές συναλλαγές μέσω ανοικτών ηλεκτρονικών κυκλωμάτων. Η χρήση των τεχνικών εφαρμογών που επιτρέπουν αυτό το είδος των ηλεκτρονικών συναλλαγών δεν παρέχει βεβαιότητα σχετικά με την ταυτότητα του χρήστη. Συνεπώς, είναι απαραίτητο να εκδοθούν ψηφιακά πιστοποιητικά από τις αρχές πιστοποίησης, τα οποία θα μπορούν να χρησιμοποιηθούν για τη σύνδεση της συγκεκριμένης ταυτότητας ενός χρήστη σε μία καθορισμένη εφαρμογή.

Ωστόσο, όπως αναγνωρίζεται από τη πρόσφατη οδηγία σχετικά με τις ηλεκτρονικές υπογραφές(4), οι ηλεκτρονικές υπογραφές θα χρησιμοποιούνται σε πολλές περιπτώσεις και αυτές οι υπηρεσίες δεν θα πρέπει να περιορίζονται στην έκδοση και διαχείριση πιστοποιητικών, αλλά θα πρέπει να συμπεριλάβουν κάθε άλλη υπηρεσία ή προϊόν που χρησιμοποιεί ή συμπληρώνεται από ηλεκτρονικές υπογραφές, όπως υπηρεσίες καταχώρησης, υπηρεσίες χρονοσφαγίσματος, υπηρεσίες αρχείων, υπολογιστικές υπηρεσίες ή συμβουλευτικές υπηρεσίες που σχετίζονται με τις ηλεκτρονικές υπογραφές.

2. Γεωγραφική αγορά

Το σύστημα Identrus θα προσφέρει τις υπηρεσίες του σε παγκόσμια κλίμακα επιτρέποντας τις παγκόσμιες συναλλαγές επιχείρησης - προς - επιχείρηση. Είναι συνεπώς αποδεκτό ότι η σχετική γεωγραφική αγορά είναι η παγκόσμια αγορά των εν λόγω υπηρεσιών.

Ε. ΟΙ ΠΡΟΣΔΟΚΙΕΣ ΤΩΝ ΜΕΡΩΝ

Το σύστημα Identrus αναμένεται να συμπεριλάβει τελικά 300 οικονομικά ιδρύματα τα οποία θα ενεργούν ως συμμετέχοντες πρώτου επιπέδου και εκατοντάδες ακόμη συμμετέχοντες δευτέρου επιπέδου, οι οποίοι συνολικά θα καλύπτουν όλες τις σημαντικές επιχειρηματικές περιοχές του κόσμου.

Το σύστημα Identrus θα δρα στην ίδια αγορά ως ένας αριθμός ανταγωνιστών οι οποίοι αναπτύσσουν συστήματα για την προσφορά των δικών τους υπηρεσιών πιστοποίησης. Οι πιο σημαντικές ανταγωνιστικές πρωτοβουλίες προέρχονται από βιομηχανικές επιχειρήσεις, εταιρείες πώλησης τεχνολογίας, ταχυδρομικές αρχές, καθώς και κάθετες πρωτοβουλίες από βιομηχανίες και φορείς τηλεπικοινωνιών που έχουν καθιερωθεί ως αρχές έκδοσης εμπορικών πιστοποιητικών.

ΣΤ. ΟΙ ΠΡΟΘΕΣΕΙΣ ΤΗΣ ΕΠΙΤΡΟΠΗΣ

Με βάση τα παραπάνω, η Επιτροπή σκοπεύει να δει ευνοϊκά την κοινοποιηθείσα συναλλαγή. Πριν γίνει αυτό, προσκαλεί τα ενδιαφερόμενα τρίτα μέρη να υποβάλλουν τα σχόλια τους εντός ενός μηνός από την ημέρα της δημοσίευσης του παρόντος, αναφορικά με την COMP/37.462 - της Identrus, στην παρακάτω διεύθυνση: Ευρωπαϊκή Επιτροπή Γενική Διεύθυνση Ανταγωνισμού

Διεύθυνση Γ

Rue de la Loi/Wetstraat 200 Β - 1049 Βρυξέλλες Φαξ (32-2) 296 70 81 .

(1) ΕΕ 13 της 21.2.1962, σ. 204/62.

(2) Μετά την καταχώρηση της κοινοποίησης τα παρακάτω επιπλέον ιδρύματα έχουν γίνει δικαιούχοι επενδυτές στην Identrus: Australia and New Zealand Banking Group Banco Santander Central Hispanola, CIBC WMC Inc., HSBC Financial Services Corporation, NatWest Group Holdings Corporation και Sanwa Technology Services, Inc.

(3) Δηλαδή ένας φορέας ή ένα νομικό ή φυσικό πρόσωπο που εκδίδει ψηφιακά πιστοποιητικά για συναλλαγές ηλεκτρονικού εμπορίου.

(4) Οδηγία 1999/93/ΕΚ του Ευρωπαϊκού Κοινοβουλίου και του Συμβουλίου, τις 13ης Δεκεμβρίου 1999, σε ένα κοινοτικό πλαίσιο σχετικά με τις ηλεκτρονικές υπογραφές (ΕΕ L 13 της 19.1.2000, σ. 12).